**Manje je više**

**(Laička kolumnica [162])**

**Zov i odazivanje**

Isusov susret sa slijepim jerihonskim prosjakom **Bartimejem** (Mk 10, 46-52) već je u skladu sa cikličnošću misnih čitanja prije tri godine bio ishodište laičkog razmišljanja u kolumničkom formatu (42). Ovdje se usredotočujem na činjenicu da je Bartimej u pravom trenutku uzeo vlastiti život u svoje ruke, oglasivši se odlučnim *zovom*, zamolivši Isusa da mu pomogne. Učinjeni iskorak smjesta je urodio željkovanim plodom. Nakon smiona vapaja uslijedilo je učinkovito Isusovo *odazivanje*.

Preživljajna rudimentarnost zova i odazivanja vremenitija je od pozemljarskog postojanja. Nalazimo je kod *životinja*, a od tankoćutnih botaničara učimo da postoji i među *biljkama*. Pčelinji zuj i oprašivanje cvjetova medonosno su *jamstvo* opstanka ovosvijeta u čiji smo vrtoglavi koloplet udisajnim prvokrikom ubačeni izlaskom iz majčine utrobe. Na žubor hirovite rijeke i talasanje uzbibana oceana nijemo se praćakanjem, kreketanjem i vodopjevom odazivaju svakojake ribe, vodozemci i gmazovi, dupini, kitovi i ini žitelji podvodnoga svijeta. Ljudotvorno pozivanje i odazivanje odslik je višesmjerja međuljudskog općenja u svrhu *dozivanja* radi neposredne razmjene dobara i iskustava. Riječ je o neminovnoj *uzajamnosti* kojom smo višestruko upućeni jedni na druge i iz koje se razvijaju svekoliki međuljudski odnosi.

Za razliku od evanđeoskog istokobnika nisam prisiljen prosjačiti. Od njega učim kako i kada *zvati*, a dragi Bog istodobno zove i odaziva se, potičući me da ga obosmjerno nasljedujem, ustrajno svjedočeći njegovu usmjeriteljsku prisutnost u žrvnju svakodnevlja.

Neka nas misaonim stihovima iz pjesme *Isus u svetohraništu* prizemlji i uzdigne osebujni hrvatski pjesnik **Nikola Šop**:

*Otkrivam ti sve, što u duši skrivam. / Zovem te da sa mnom teški dan podijeliš. / Dugo ti šapćem, žarko te prizivam. / A ti nevidljiv samo šutiš i samo se bijeliš.*

Milosrdni Isukrste, Ti koji preobrazbeno *šutiš* u našoj razbarušenoj tehnoznanstvenoj samodostatnosti, Ti koji se otkupiteljski *bijeliš* u svojoj od oka skrivenoj vidljivosti, pročisti zvukohode i razbistri vidokruge naših oplemenjujućih i izgrađujućih dozivanja.

Sead Ivan Muhamedagić